
Α΄ ΤΑΞΗ ΗΜΕΡΗΣΙΟΥ ΚΑΙ ΕΣΠΕΡΙΝΟΥ ΓΕΛ

Κείμενο 1
Πίτερ Μάκριτζ: «Κοιτάτε προς τα πίσω, χάνετε το μέλλον»
Το ακόλουθο κείμενο αποτελεί απόσπασμα από τη συνέντευξη που είχε παραχωρήσει ο Πίτερ Μάκριτζ, ομότιμος καθηγητής Νεοελληνικής Φιλολογίας στο Πανεπιστήμιο της Οξφόρδης, στον Γιάννη Μπασκόζο στις 23/03/2013 για λογαριασμό της εφημερίδας «Το Βήμα» (ανακτήθηκε στις 22/11/2022).

Κύριε καθηγητά, πώς βλέπετε τη σημερινή ελληνική γλώσσα με τα μεικτά στοιχεία της;
	«Είναι αξιοθαύμαστο ότι σήμερα, […], η ελληνική γλώσσα είναι υγιέστατη. Είναι ευέλικτη, πλούσια σε λέξεις, μπορεί να καλύψει όλες τις ανάγκες της χώρας. Πολλοί Έλληνες φοβούνται ότι απειλείται από δύο παράγοντες: την αγγλική γλώσσα, επειδή θεωρούν ότι θέλει να παραγκωνίσει την ελληνική, και τις δάνειες λέξεις από τα αγγλικά, επειδή την υπονομεύουν. Δεν ευσταθεί, κατά τη γνώμη μου, κανένας από τους δύο φόβους. Μου κάνει εντύπωση η καλή χρήση της ελληνικής γλώσσας από τους νέους στο Διαδίκτυο σε σχέση με τη χρήση της αγγλικής από τα αγγλόπαιδα. Υπάρχουν πολλές απειλές στη χρήση της γλώσσας σε όλον τον κόσμο, κυρίως από την επίθεση που δέχεται από τον κόσμο της εικόνας και του Διαδικτύου. Αλλά είναι ένας κοινός κίνδυνος για όλες τις γλώσσες. Όσο για τις προσμείξεις, δεν τις φοβάμαι. Μην ξεχνάτε ότι και η αρχαία ελληνική γλώσσα είχε προσμείξεις με ξένες λέξεις. Δεν υπάρχει μια απόλυτα καθαρή γλώσσα, όπως δεν μπορεί να υπάρξει απόλυτα καθαρή φυλή. Αυτό είναι απόλυτα φυσιολογικό. 
Το πρόβλημα με τα ελληνικά είναι ότι τα ουσιαστικά που έχουν εισαχθεί από την αγγλική και παλαιότερα από τη γερμανική γλώσσα είναι άκλιτα. Το θέμα είναι ότι οι δάνειες λέξεις δεν συμπεριφέρονται όπως οι άλλες και οι Έλληνες πρέπει να βρουν έναν τρόπο να επιλύσουν αυτό τοζήτημα. Πιθανόν κάποιες να παραμείνουν άκλιτες. Κάποια πρόοδος έχει σημειωθεί τελευταία, π.χ. τα ονόματα που λήγουν σε “α” κλίνονται στη γενική. Δεν βρίσκω τον λόγο να μην κλίνονται κάποιες ξένες λέξεις, αν προσιδιάζουν στις αντίστοιχες ελληνικές». 
Αυτό που φοβούνται οι εθνικιστές στην Ελλάδα είναι ότι οι μετανάστες και η πολυπολιτισμική κοινωνία θα αλλοιώσουν και θα διαβρώσουν τη γλώσσα μας.
	«Αυτή η πρόσμειξη της ελληνικής κοινωνίας με τους μετανάστες έγινε πολύ γρήγορα. Οι μετανάστες μαθαίνουν τα ελληνικά με διάφορους ρυθμούς, αλλά τα παιδιά των μεταναστών που γεννιούνται στην Ελλάδα μαθαίνουν τα ελληνικά σωστά και έχουμε περιπτώσεις παιδιών μεταναστών που αριστεύουν. Όταν μιλάς μια γλώσσα, παίρνεις ταυτόχρονα και τα στοιχεία του πολιτισμού που αυτή κουβαλάει. Περνώντας τα χρόνια, τα παιδιά των παιδιών των μεταναστών θα είναι ολοκληρωτικά Έλληνες. Η εκμάθηση της γλώσσας είναι ο ασφαλέστερος τρόπος ένταξης των μεταναστών στον πολιτισμό και στην κοινωνία μιας χώρας. Το κράτος πρέπει να ενθαρρύνει τους μετανάστες να μαθαίνουν τη γλώσσα».
Ένα τμήμα των διανοουμένων και των μικρών εκδοτικών οίκων γοητεύεται ακόμη από το πολυτονικό. Μήπως ήταν λάθος που το εγκαταλείψαμε;
	«Δεν νομίζω. Πιστεύω ότι ο καθένας θα πρέπει να είναι ελεύθερος να γράφει με όποιο σύστημα θέλει. Το κράτος δεν μπορεί να επιβάλει κάτι τέτοιο. Το μονοτονικό είναι το πιο βολικό σε σχέση με τους πολύπλοκους κανόνες του πολυτονικού. Και παλαιότερα λίγα παιδιά μάθαιναν σωστά το πολυτονικό. Για λόγους εκπαίδευσης και συνεννόησης είναι επιβεβλημένο το μονοτονικό. […]»

Κείμενο 2
Δώρος Λοΐζου (1944-1974)
[Και μένα μη μου μιλάς…]
Το ακόλουθο ποίημα του Κύπριου ποιητή Δώρου Λοΐζου ανήκει στη συλλογή Ψωμί και Ελευθερία (Αθήνα, Κέδρος, 1974, σ. 39). 

Και μένα 
μη μου μιλάς 
για χλωμά φεγγαροπερπατήματα, 
μελιστάλακτα όνειρα, φτερωτούς άγγελους, 
εύκολες ευτυχίες, αρρωστημένα συναισθήματα. 

Βρες κάποιον άλλον. 
Εγώ ξέρω. Είμαι πικρός. 

Αν το νομίζεις 
ότι πρέπει να μου μιλήσεις, 
μίλα μου 
με πύρινα δάκρυα 
με ρίγος κι αγωνία 
μίλα μου 
με φωτιά και κεραυνούς 
με μουγκρητά και αίματα. 

Μα μη μου γεμίζεις τ’ αυτιά 
με παράτονους άχρηστους ήχους.

ΘΕΜΑΤΑ
1ο υποερώτημα (μονάδες 10)
Ποια/ες από τις παρακάτω διατυπώσεις αποδίδει/ουν, κατά τη γνώμη σου, τις απόψεις του Πίτερ Μάκριτζ, όπως αυτές αναδύονται στο κείμενο 1; 
	Ο Πίτερ Μάκριτζ θεωρεί ότι
	ΝΑΙ
	ΟΧΙ

	1. η ελληνική γλώσσα απειλείται περισσότερο από άλλες γλώσσες.
	
	

	2. η ελληνική γλώσσα είναι μία καθαρή γλώσσα ήδη από την αρχαιότητα.
	
	

	3. οι ξένες λέξεις που εισέρχονται ως δάνεια στην ελληνική γλώσσα δημιουργούν πρόβλημα λόγω του ότι είναι άκλιτες.
	
	

	4. όποιος μαθαίνει μία γλώσσα γίνεται κοινωνός του πολιτισμού της.
	
	

	5. η κατάργηση του πολυτονικού ήταν λανθασμένη.
	
	


Μονάδες 10

2ο υποερώτημα (μονάδες 10)
Οι ερωτήσεις που κάνει ο δημοσιογράφος προκύπτουν από τις προηγούμενες απαντήσεις του καθηγητή ή σου φαίνεται πως τις είχε έτοιμες; Να δικαιολογήσεις την απάντησή σου.
Μονάδες 10

3ουποερώτημα (μονάδες 15)
Να αντιστοιχίσεις τα παρακάτω χωρία του Κειμένου 1 (μονάδες 1) με τον τρόπο που διατυπώνεται  το μήνυμά τους (μονάδες 2). 
	1. … μπορεί να καλύψει όλες τις ανάγκες της χώρας.
	α. πρόθεση

	2. … θέλει να παραγκωνίσει την ελληνική, και τις δάνειες λέξεις από τα αγγλικά, επειδή την υπονομεύουν.
	β. πιθανότητα

	3. Πιθανόν κάποιες να παραμείνουν άκλιτες
	γ. βεβαιότητα

	4. Και παλαιότερα λίγα παιδιά μάθαιναν σωστά το πολυτονικό
	δ. υποχρέωση

	5. … ο καθένας θα πρέπει να είναι ελεύθερος να γράφει με όποιο σύστημα θέλει.
	ε. δυνατότητα


Μονάδες 15

ΘΕΜΑ 4 (μονάδες 15)
Να ερμηνεύσεις, με σχετικές αναφορές στο Κείμενο 2, την απαίτηση του ποιητικού υποκειμένου από τον/την συνομιλητή/συνομιλήτριά του (μονάδες 10). Συμφωνείς ή διαφωνείς με τη στάση του; (μονάδες 5) Να απαντήσεις τεκμηριωμένα σ’ ένα κείμενο 120-150 λέξεων.  
Μονάδες 15


Το παραπάνω θέμα αναπτύχθηκε στο πλαίσιο του έργου: «Ανάπτυξη Δοκιμασιών Αξιολόγησης Δεξιοτήτων Εγγραμματισμού στα μαθήματα της Νεοελληνικής Γλώσσας και Λογοτεχνίας, της Άλγεβρας, της Φυσικής και της Χημείας Α’ Λυκείου Γενικού Λυκείου» Ανάδοχος: «Ειδικός Λογαριασμός Κονδυλίων Έρευνας (Ε.Λ.Κ.Ε) Πανεπιστημίου Ιωαννίνων» ΑΔΑΜ: 25SYMV016348911 2025-02-20.

